Приложение 4

|  |  |
| --- | --- |
|  |  |

**Информация за текущото състояние на "Специализирани болници за рехабилитация - Национален комплекс" ЕАД, гр. София,**

**"Специализирани болници за рехабилитация - Национален комплекс" ЕАД, гр. София, ЕИК 130344823**  е лечебно заведение, еднолично акционерно дружество, в което министърът на здравеопазването упражнява правата на държавата като едноличен собственик на капитала с предмет на дейност: Осъществяване на болнична помощ.

Към лечебното заведение е учредено и функционира дъщерно дружество „Медицински център – Рехабилитационен национален комплекс“ ЕООД. В състава на "Специализирани болници за рехабилитация - Национален комплекс" ЕАД (“СБР- НК“ ЕАД) са включени 13 филиала по смисъла на Търговския закон /ТЗ/, които не са юридически лица, а именно: Наречен, Павел баня, Поморие, Сандански, Кюстендил, Момин проход, Овча могила, Велинград, Хисар, Баня Карловско, Баните Смолянско, „Свети Мина“ Вършец и Банкя.

Предметът на дейност на дружеството е рехабилитация на пациенти със следните заболявания: сърдечно-съдови, неспецифични и алергични на дихателната система, гастроентерологични, на периферната и централната нервна система, на опорно-двигателния апарат, ендокринно-обменни, кожни, гинекологични (вкл. стерилитет), андрологични, бъбречни и урологични.

Мисията на лечебното заведение е утвърждаване и устойчиво развитие на болницата, осъществяваща съвременна, научно-обоснована и високоефективна терапия и рехабилитация с естествени и преформирани физикални фактори, балнео-, климато-, таласолечение, за повишаване качеството на живот на пациентите както през ранния възстановителен период, така и при хроничната фаза на болестния процес, когато се прилага поддържащо лечение и рехабилитация, следдипломно обучение на лекари-специалисти по физикална и рехабилитационна медицина и разработване на научно-приложна проблематика по ясно дефинирани медико-професионални, образователни и научни критерии при съчетаване на медицинските стандарти, професионалната самостоятелност и отговорността пред пациентите, професионалната общност и държавата. Тя произтича от главната цел на националната ни здравна политика, а именно достигане на високо ниво на здраве и работоспособност на населението.

За постигане на рехабилитационните цели се използват следните методи: балнео-,климато- и таласолечение (включително лечебни периоди); апаратна физиотерапия; кинезитерапия; психотерапия; рефлексотерапия; индивидуална и групова социотерапия; логопедия. Разработени са и се прилагат програми за рехабилитация на социалнозначими заболявания и такива, водещи до инвалидизация – сърдечно-съдови, неспецифични заболявания на дихателната система, захарен диабет, гинекологични заболявания и стерилитет, затлъстяване на организма, детска церебрална парализа, коксартроза, Бехтерев, остеопороза, дезинтоксикация и др.

Основна цел на лечебното заведение е провеждане на рехабилитация и лечение на пациенти при съответни показания чрез средства и методи, включени в нейния предмет и дейност, като се увеличи съществено броят на пациентите постъпили в базите по сключени договори с НЗОК за изпълнение на болнична помощ по клинични пътеки и специализирана извънболнична помощ. Осъществява се и прием на пациенти по Програмата за профилактика и рехабилитация на НОИ.

 Стойността на активите към края на трето тримесечие на 2023 г. е 45 099 хил. лв. Общо задълженията на дружеството към 30.09.2023 г. са 12 430 хил. лв., в т.ч. текущи задължения 5 294 хил. лв., като просрочени задължения липсват. Към края на разглеждания период размерът на собствения капитал на дружеството е 32 669 хил. лв. Общо приходите към 30.09.2023г. са 30 633 хил. лв. Общо разходите за периода са 27 633 хил. лв., като от тях 25,55% са разходи за материали, 53,55% са разходи за персонал, 7,48% са разходи за външни услуги, а за амортизации и други 13,42%. Текущият финансов резултат на дружеството към 30.09.2023 г. е печалба в размер на 3 000 хил. лв. Персоналът на болницата е 1 034 души. През третото тримесечие на 2023 г. броят на преминалите болни е 53 539. Към 30.09.2023 г. заетостта на легловата база в болницата е била 66,02%.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/public/Public/Reports?orgId=169> поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>